Spectacle en français à l´EOI\nLe 24 mars 2017, les élèves de Français de 4º ESO sont allés à l'EOI de Vigo avec leurs professeures Françoise et Gemma. Ils ont assisté à “L'Afrique contée” (de Samuel Mountoumnjou), un spectacle très intéressant de divers contes sur l'Afrique et dans lequel le public devait beaucoup participé.\nO departamento de Bioloxía organizou o 5 de abril unha excursión co alumnado de 1º de ESO a cabo Udra. Observamos o ecosistema da zona, as formacións xeolóxicas, os usos tradicionais que se lle deron na pesca e pastoreo e visitamos a aula da natureza. Estiveron acompañados polos profesores: Margarita Niño, Ana Robles, Loreto Penín, Alba Domínguez e Miguel Fernández.\n"A louca historia de Galiza"\nO 17 de marzo o alumnado de 1º de bacharelato acudiu á representación da obra de teatro A louca historia de Galiza, a cargo da compañía Fulano, Mengano e Citano. En forma de gags humorísticos ofrecéronnos un repaso pola nosa historia, comezando pola prehistoria.\nA obra arrinca con dous castrexos que mostran un dos leit motiv da obra, a dificultade para antepor as diferenzas por riba do que nos une como pobo.\nA romanización, despois o período da monarquía sueva, os conflitos dinásticos e as complicadas alianzas na Idade Media, pasando pola descuberta dos restos do apóstolo Santiago moi perto da cidade que levará o seu nome... ata o século XXI.\nA obra conseguía mostrar o paso dunha época histórica a outra con lixeiros pero enxeñosos cambios no vestiario ao igual que alterando eficazmente os escasos elementos da escenografía.\nUnha vertixinosa e simpática viaxe no tempo que conseguiu levarnos ata 2016 cun sorriso no rostro, cando non eran gargalladas\nOlimpíada Química Bacharelato\nParabéns! a Javier Corral Sertal, alumno de 2º Bacharelato A, polo primeiro posto acadado na fase local e o cuarto na clasificación xeral da XXXIV Olimpíada de Química, organizada polo Colexio Oficial de Químicos de Galicia.\nO pasado 10 de marzo celebrouse no Centro Veciñal e Cultural de Valadares o IX Certame de Regueifas no que participaron moitos centros da nosa cidade.\nO IES Álvaro Cunqueiro estivo representado por 12 alumnas e alumnos: Xián Martínez Lorenzo (3ºB), Diego Collazo Iglesias (4ºC), Eva Ramilo Nogueira(1ºD), Lucía Álvarez Puga (1ºA), Elisa Mayla Valesa (1ºC), Antía Fernández Celeiro (1ºA), Daniel Rodríguez Rodríguez (3ºB), Lucas Madera Rodríguez (1ºA), Gabriel López Gil (1ºD ), Judith Fernández Bouzas (1ºA), Jun Liu Liu (1ºC) e Aitana Fernández Domínguez (4ºC).\nForan seleccionados previamente nun obradoiro, que se celebrou o 9 de marzo, impartido por dous regueifeiros de sona e moi queridos no noso centro, Luís Caruncho e Pinto de Herbón.\nDeses nove participantes, dous pasaron á final, Eva Ramilo Nogueira e Miguel Vidal Gándara, e nela demostraron a súa capacidade para expresaren en verso as ideas e para improvisaren.\nPero antes de se celebrar ese obradoiro todo o alumnado da ESO tivo ocasión de iniciarse nas regueifas nas clases de Lingua e Literatura Galega. Algúns dos que sobresaíron en cada curso mostráronnos, como lembraredes, a súa arte o día da celebración do Entroido.\nCampus da auga - Scholaris 2017\nParabéns! a Carla Cabral Touza, alumna de 1º ESO C, polo premio acadado na III edición do Concurso Fotográfico Campus da Auga- Edición Scholaris, organizado pola Vicerreitoría do Campus de Ourense.\nBaixo o lema "Auga, Ciencia e Desenvolvemento sustentable" o concurso ten como obxectivo tomar conciencia da importancia da auga e da xestión de seu uso.\nAquí podedes consultar as fotos premiadas.\nO luns 20 de febreiro a profesora, Marta Cabeza, da Escola de Minas da Universidade de Vigo, foi á clase de Tecnoloxía Industrial (1º Bacharelato) a dar unha charla sobre Materiais intelixentes.\nA charla comezou cunha explicación sobre a constitución e as aplicacións dalgúns materiais intelixentes, coma o nitrinol (material biocompatible utilizado como stent). Despois seguiron unha serie de experimentos, para comprobar as propiedades doutros materiais, coma os que presentan memoria ou observar o que sucede cando introducimos unha barra de ferro en sulfato de cobre…\nAínda que breve, a charla resultou moi interesante.\nO venres 24 de febreiro celebraremos o Entroido no instituto. As actividades serán:\nConcurso de regueifas para os grupos de ESO, organizado polo departamento de Galego.\nFestival de bailes dirixido polo departamento de Educación Física\nConcurso de comparsas ao que poderán presentarse todos os alumnos do centro.\nPara este último haberá que inscribirse en Vicedirección antes do 10 de febreiro, coas seguintes bases:\nPoderase participar tanto en grupo como individualmente\nA actuación constará dunha breve coreografía para desfilar que durará uns 2 minutos. Os participantes deben aportar a música para a actuación.\nO xurado valorará a orixinalidade dos disfraces e a posta en escea,\nO Día Escolar da Non Violencia e a Paz foi establecido en España en 1964 polo poeta e pacifista Llorenç Vidal como punto de partida ou apoxeo para unha educación non violenta ou pacificadora. Coincide internacionalmente coa data do 30 de xaneiro de cada ano co aniversario da morte de Mahatma Gandhi.\nO departamento de Filosofía do IES Élvaro Cunqueiro prepara para este día diversas actividades co obxectivo de dar a coñecer aos máis pequenos a personalidade e as accións realizadas por personaxes relevantes en prol da Paz. Na imaxe vemos ao alumnado de 2º ESOna visita á exposición de documentos e xogos creados polo alumnado de Ética e Filosofía do Dereito.\nA Consellería de Medio Rural autorizou a distribución de froita para o alumnado do noso centro dentro do seu Plan de consumo de froita fresca nas escolas.\nO alumnado recollerá unha peza de froita en calquera dos dous recreos da mañá.\nAs datas de reparto serán:\nxaneiro (do 23 ao 27)\nfebreiro (do 13 ao 17)\nmarzo (do 13 ao 17)


Completamos o proxecto “Trinta anos de audiovisual galego” co filme “Urxa” | Actualidade\nCompletamos o proxecto “Trinta anos de audiovisual galego” co filme “Urxa”\n“30 anos de audiovisual galego” é unha iniciativa do Consello da Cultura Galega (CCG) en colaboración coa Corporación Radio e Televisión de Galicia para dar a coñecer os tres filmes fundacionais do cinema galego. O proxecto culmina hoxe poñendo na rede "Urxa", o filme de Carlos Piñeiro e Alfredo García Pinal que abriu un novo capítulo no audiovisual galego. Está dividido en tres capítulos ou relatos breves, ideados orixinalmente como curtametraxes independentes, que narran tres momentos na vida de Urxa (Luma Gómez), unha muller con poderes sobrenaturais que representa o estereotipo da bruxa na tradición galega.\n“Urxa”, “Continental” e “Sempre Xonxa” son moito máis que as tres películas que en 1989 se estrearon en salas de cinema. Son un fito da cultura galega contemporánea. Baixo esta premisa, CCG e a CRTVG botaron a andar esta iniciativa que pon á disposición do público este patrimonio audiovisual, contextualizado con outros recursos e materiais didácticos que permiten comprender a relevancia desta efeméride. O proxecto complétase agora coa posta na rede do filme “Urxa”.\nEste proxecto pretende dar a coñecer as claves da linguaxe audiovisual, pero tamén o contexto social e cultural no que se xestaron “Urxa”, de Carlos L. Piñeiro e Alfredo García Pinal, “Continental”, de Xavier Villaverde, e Sempre Xonxa, de Chano Piñeiro. Da man da unidade didáctica elaborada por José Antonio Cascudo analizarase como estres tres filmes trataron temas moi relacionados coa nosa cultura, como son a emigración, o papel da muller, o imaxinario e a fantasía popular, a relación coa literatura ou a propia Guerra Civil. O proxecto permite a visualización gratuíta deste patrimonio audiovisual durante un ano, así como o acceso ao material complementario. No marco desta colaboración, o portal de divulgación cultural Culturagalega.gal está a publicar unha serie de reportaxes sobre estas tres longametraxes, mentres que a Radio Galega elaborará varios podcast co making off, anécdotas e curiosidades da creación destes filmes.\nEsta iniciativa pretendía recordar un momento relevante para o audiovisual galego. Nos anos oitenta, a Xunta, Televisión de Galicia e o concello de Vigo promoveron a creación de Cinegalicia. Aquel encontro posibilitou a estrea destes tres filmes no Cine Fraga e no Centro Cultural García Barbón, máis a celebración de encontros, mesas redondas, proxeccións, unha publicación e unha exposición.


Casa do maior e casa niño en Cenlle - BadalNovas\nInicio Actualidade Casa do maior e casa niño en Cenlle\nA conselleira de Política Social,Fabiola García, acompañada da delegada territorial da Xunta en Ourense, Marisol Díaz e o Alcalde de Cenlle Gabriel Alén visitan a casa do maior e a casa niño do municipio.\nMañá comeza o prazo para solicitar unhas axudas nas que o Goberno galego investirá 1,3 millóns de euros\nO obxectivo é rematar a lexislatura con 60 destes pequenos centros gratuítos en funcionamento\nPoderán acceder a esta iniciativa tanto os concellos de menos de 5.000 habitantes como todos os que non teñan un centro de día\nA partir desta convocatoria poderán acceder a estas casas tamén os maiores con autonomía, non só as persoas cunha valoración de dependencia\nFinanciaráselles ás promotoras das casas do maior para que poidan traer e levar ás súas casas ás persoas usuarias\nAtención personalizada, gratuíta e nun horario flexible\nAs casas do maior seguen a filosofía doutro servizo pioneiro na nosa comunidade: as casas niño. Así, estes pequenos centros de día funcionan durante un máximo de oito horas diarias de luns a venres, e con flexibilidade horaria para adaptarse mellor as necesidades das persoas usuarias. Cada unha destas casas ofrece atención a un máximo de cinco maiores, sen custe algún para eles e con todas as garantías de seguridade e calidade, posto que ao fronte delas están persoas con formación ou experiencia profesional específica. O Goberno galego non só asume a axuda económica para a persoa responsable da casa do maior, senón que tamén financia a adaptación do inmoble.\nAproveitando a visita a Cenlle, Fabiola García coñeceu tamén a casa niño deste concello, onde se atende e se coida a cinco nenas e nenos de ata tres anos de xeito igualmente gratuíto, pois a Xunta de Galicia asume o custe total do servizo.\n20 de febreiro: ” Día mundial da Xusticia Social”\nO Psdeg-Psoe rematará “inmediatamente” o enlace do polígono de san cibrao coa a-52 que feijóo “deixou a medio facer tras tres lexislaturas perdidas na...


augas minerais ← Efervesciencia\nPosts tagged: augas minerais\nEfer 337 (18-7-15): Especial Romaría Vikinga\nOs parentes morren, un morre tamén, os deuses e mailas riquezas morren, pero o que nunca morre é a reputación que un gaña co seu traballo e esforzo\nHávamál, Edda Maior\nNeste programa especial desde Catoira son os nosos invitados Jorge Simón Izquierdo autor de “Os Viquingos en Galicia” e a Manuel Isorna, doutor en psicoloxía e técnico de servizos sociais do Concello de Catoira. Jorge Simón ten lido as fontes nórdicas na súa linguaxe orixinal.\nEntre Jorge Simón Izquierdo\nOs nosos estreleiros, Irene Baspino e Martin Pawley, cóntannos como se cre que se orientaban os viquingos os días sen sol.\nGuía do Ceo sólarsteinn\nBibiana García Visos explícanos como se determinan as augas minero-medicinais e Borja Tosar explícanos que pintan os viquingos en Marte.\nCiencia para andar por casa Augas Minerais\nManuel Isorna vén de publicar un manual sobre o Trastorno por Déficit de Atención con Hiperactividade (TDAH) en Andavira. Chama poderosamente a atención que a posibilidade de ser diagnosticado con este trastorno depende do mes de nacemento.\nConversa con Manuel Isorna TDAH\nE así tamén poñemos final á oitava tempada en antena na Radio Galega de Efervesciencia. Grazas os que confiaron en nós, os compañeiros técnicos, os mil investigadores que pasaron polos nosos micros nestes 337 programas e o equipazo de colaboradores de Efervesciencia. E sobre todo, o mais importantes, mil grazas os que nos escoitades semana a semana. Ata mais ver, ou mellor dito, ata mais escoitarnos.\nAquí tes o programa completo ao teu dispor:\nDescargar Efer 337 (18-7-15)\naugas minerais · augas minero-medicinais · solarstein · TDAH · Viquingos


Danzas ancestrais de San Sebastián - GALICIA\nmailto:?subject=Envio de contido de Turismo de Galicia: Danzas ancestrais de San Sebastián&body=Recoméndoche que leas a información Danzas ancestrais de San Sebastián extraída do portal de Turismo de Galicia na páxina https://www.turismo.gal/axenda-cultural/evento?langId=gl_ES%26nid=42617\nAs Danzas ancestrais de San Sebastián son unha mostra do folclore máis ancestral, que se remonta polo menos a 1650\nParroquia de Aldán (San Cibrán) Cangas Pontevedra\nAs Danzas ancestrais de Cangas inclúen as danzas de San Cibrán de Aldán, San Roque do Hío e a danza e contradanza de Darbo. Estas tres resultan de especial orixinalidade entre as moitas que se contan na comarca do Morrazo.\tCoincidindo coa festividade de San Sebastián, a parroquia de Aldán viaxa no tempo e acolle unha mostra do folclore máis ancestral, unha danza que se remonta polo menos a 1650. Dez galáns, cinco damas e unha guía esperan no adro da igrexa á saída da procesión do Santo. Cando fai a súa aparición, fanlle a reverencia e van danzando á cabeza da comitiva, sen darlle en ningún momento as costas. Finalizado o percorrido, e antes de que o Santo entre de novo na igrexa, repiten a danza na súa honra. O atractivo desta danza reside tanto na súa coreografía centenaria como na indumentaria dos bailaríns, totalmente rara no folclore galego. Os varóns van ataviados cun traxe negro, sombreiro de feltro e zapatos negros, e as mulleres con vestidos brancos, mantón de Manila, mandil negro, e panos de distintas cores sobre os ombreiros. O máis vistoso da súa vestimenta son os espectaculares sombreiros, adornados con distintos tipos de flores, dos que penden fitas de cores, que son símbolo de fertilidade.\nWeb Concello de Cangas


Amplíase ata o xoves o prazo de inscrición no Desfile-Concurso do Martes de Entroido - Concello da Guarda\nAmplíase ata o xoves o prazo de inscrición no Desfile-Concurso do Martes de Entroido\nDate 5 Febreiro, 2018\nA Concellería de Cultura amplía ata o vindeiro xoves 8 de febreiro o prazo de inscrición no Desfile-Concurso que se celebrará o Martes de Entroido.\nAs bases do desfile contemplan ata cinco categorías diferentes de participación (incluíndo carrozas, comparsas, grupos e individual-parellas adulto ou infantil) na modalidade de concurso, cunha ampla variedade de premios.\nNesta liña, as 10 primeiras comparsas e carrozas que se inscriban recibirán unha axuda de 200€ como compensación polo traballo e esforzo realizado. As comparsas e carrozas concursarán por un primeiro e segundo premio (dotados de 250€ e 150€, respectivamente) e nas demais categorías repartiranse ata 18 recoñecementos entre os 6 mellor valorados en cada grupo, cun orzamento total de 1.070€.\nAs persoas interesadas en participar poderán ampliar a información nas bases dispoñibles neste enlace e deberán entregar o formulario de inscrición anexo, así como a documentación recollida na base 4ª, no Rexistro Xeral do Concello ou a través da sede electrónica.\nTag:2018, Carrozas, Desfile, Entroido, Martes de Entroido\nAnuncio do calendario do contribuinte para o exercicio 2018 do Concello da Guarda


Aula da Seguridade Social. Área de profesores\nGlosario de termos |\nDános a túa opinión |\nEstá vostede en: Inicio > Área de profesores > Glosario de termos\nOs menores de 18 anos, ou maiores con minusvalía igual ou superior ao 65 %, e foran abandonados por seus pais, sempre que non se atopen en réxime de acollemento familiar, poden ser beneficiarios da asignación económica por fillo ou menor acollido a cargo.\nEnténdese por accidente de traballo toda lesión corporal que o traballador sufra con ocasión ou por consecuencia do traballo que execute por conta allea. No traballo por conta propia dos Réximes Especiais Agrario, de traballadores autónomos e de traballadores do Mar, entenderase coma accidente de traballo o ocorrido como consecuencia directa e inmediata do traballo que realiza pola súa propia conta e que determina a súa inclusión no campo de aplicación do réxime especial. A lei establece, ademais, diversas consideracións e presuncións para determinar o concepto de accidente de traballo.\nLesión ou alteración da saúde derivada de accidente sempre que este non sexa consecuencia do traballo realizado. Correspóndelle a acción protectora na mesma forma que na enfermidade común, sen esixencia de período previo de cotización, salvo para acceder a pensións de incapacidade permanente absoluta ou gran invalidez, ou de morte e supervivencia, dende situacións de non-alta.\nDereito subxectivo público, anterior ao proceso, a unha tutela xurisdicional específica, e referido a un interese xurídico concreto, que conceden as leis para pedir a intervención dos órganos competentes do Poder Xudicial.\nEn Dereito comunitario, medidas dirixidas a un grupo determinado, coas que se pretende suprimir e previr unha discriminación ou compensar as desvantaxes resultantes de actitudes, comportamentos e estruturas existentes (denominadas, ás veces, “discriminación positiva”).\nComprende o conxunto de prestacións, en cartos ou en especie, que o Sistema da Seguridade Social establece para prever, reparar ou superar os estados de necesidade nacidos ou derivados das continxencias ou situacións sufridas polos suxeitos protexidos e determinadas na Lei.\nAchega do Estado\nRecursos económicos previstos na lei e incluídos nos orzamentos xerais para o sostemento das cargas da Seguridade Social ou para atencións especiais por esixencias da conxuntura.\nAchegas a Servizos Comúns e Sociais\nAs que cada mutua de accidentes de traballo e enfermidades profesionais efectúa para o sostemento dos servizos comúns e sociais da Seguridade Social e que a Tesourería Xeral da Seguridade Social deduce ao transferir a cada mutua a recadación das cotas mensuais que lle corresponden. Determínase mediante a aplicación a estas cotas dun coeficiente que anualmente fixa o Ministerio de Traballo e Inmigración. As empresas colaboradoras ingresan estas achegas xunto coas cotas.\nInstitución que ten coma fin a protección necesaria para a garda dos menores en situación de desamparo, ou por solicitude de pais e titores, en circunstancias graves. É unha das situacións protexidas, mediante o subsidio por maternidade, durante os períodos de descanso dos que con motivo do acollemento gozan os traballadores, aboándose o equivalente ao 100% da base reguladora. Protéxese tanto o acollemento preadoptivo coma o permanente, e mesmo o provisional.\nDocumento segundo modelo oficial que inicia o procedemento sancionador, redactado pola Inspección de Traballo e Seguridade Social, no que se constatan determinados feitos con incumprimentos de normas laborais ou de Seguridade Social.\nDocumento redactado pola Inspección de Traballo e Seguridade Social que inicia a tramitación de expedientes liquidatorios por débedas de Seguridade Social (faltas de afiliación e alta, diferenzas de cotización, etc.).\nCada un dos distintos códigos representativos da actividade realizada, recollidos na clasificación nacional de actividades económicas (CNAE-93)\nActo xurídico polo que se concede a patria potestade sobre un menor, creando vínculos xurídicos de parentesco análogos á filiación.\nInscrición do traballador no Rexistro da Seguridade Social, obrigatoria para as persoas incluídas no seu campo de aplicación e única para a vida das mesmas para todo o sistema, sen prexuízo das altas e as baixas nos distintos réximes que a integran.\nPersoa identificada cun número de Seguridade Social que iniciou unha actividade encadrable nun réxime do Sistema da Seguridade Social.\nAta que o incapacitado permanente faga os 65 anos, (agás que a causa da incapacidade proveña de enfermidade profesional), a Administración, o interesado, as entidades colaboradoras ou os empresarios responsables das prestacións, poden promover a revisión por agravación do estado incapacitante, conforme ao procedemento establecido.\nComunicación á Tesourería Xeral da Seguridade Social da incorporación dun traballador a unha actividade que o converte nun suxeito protexido do Sistema de Seguridade Social.\nA que se produce como consecuencia dunha actuación inspectora.\nA que establece a primeira relación do traballador co Sistema da Seguridade Social.\nDeclaración médica, mediante o parte médico de alta, nas situacións de incapacidade temporal, tras o recoñecemento do traballador, que establece a plena aptitude para o traballo. Tamén se producen altas médicas de asistencia sanitaria ou ao esgotamento do prazo máximo de duración da incapacidade temporal, aos efectos de iniciar a instrución dun procedemento de incapacidade permanente. O parte médico de alta é expedido polo facultativo do Servizo Público de Saúde, do INSS ou da Mutua de Accidentes de Traballo e Enfermidades Profesionais da Seguridade Social.\nComunicación obrigatoria que debe facer o empresario, respecto dos traballadores ao seu servizo ou no seu caso o traballador, ante a Seguridade Social cando un traballador ingresa na empresa, ou inicia o traballo por conta propia, respectivamente.\nA que se produce cada vez que o traballador reinicia a súa actividade laboral nunha ocupación que obriga á inclusión no Sistema da Seguridade Social.\nAnticipo de prestacións\nAs Entidades xestoras, Mutuas de Accidentes de Traballo e Enfermidades Profesionais ou, no seu caso, os Servizos comúns proceden, de acordo coas súas respectivas competencias, ao pagamento das prestacións aos beneficiarios nos casos así determinados regulamentariamente, coa conseguinte subrogación nos dereitos e accións destes beneficiarios; o indicado pagamento procede, aínda cando se trate de empresas desaparecidas ou daquelas que pola súa especial natureza non poidan ser obxecto de procedemento de prema. Igualmente, as mencionadas Entidades, Mutuas e Servizos asumen o pagamento das prestacións, na medida na que se atenúe o alcance da responsabilidade dos empresarios respecto a este pagamento. O anticipo das prestacións, en ningún caso, poderá exceder da cantidade equivalente a dúas veces e media o importe do salario mínimo interprofesional vixente no momento do feito causante ou, no seu caso, do importe do capital custo necesario para o pagamento anticipado, co límite indicado polas Entidades xestoras, Mutuas ou Servizos.\nAprazamento de Pagamento: É un sistema de pagamento das débedas da Seguridade Social fóra do prazo regulamentario de ingreso, suxeito a intereses, e que permite considerar aos interesados, en tanto cumpran as condicións para a súa efectividade, ao corrente respecto das mesmas.\nAsignación económica por fillo ou menor acollido a cargo\nPrestación familiar, de modalidade non contributiva, de carácter económico, que se recoñece en determinadas condicións, por cada fillo menor de 18 anos ou, cando sendo maior desta idade, está afectado por unha minusvalía, nun grao igual ou superior ao 65 por 100, a cargo do beneficiario, calquera que sexa a natureza legal da filiación daquel, así como polos menores acollidos, en acollemento familiar, permanente ou preadoptivo.\nAsimilación de categorías profesionais\nResolución contida na Orde de 25-6-63 pola que se asimilaron as categorías profesionais existentes naquela data nas distintas Regulamentacións de Traballo aos Grupos de Cotización establecidos no Decreto 56/1963, de 17 de xaneiro (BOE nº 17). Cando por convenio colectivo ou por norma se crea unha categoría profesional solicítase e obtense desta Tesourería Xeral a asimilación adecuada.\nDereito dos traballadores e pensionistas e dos seus familiares a cargo, incluídos, no seu caso, os acollidos de feito, a recibir tratamento médico e farmacéutico, coas condicións, contido, modalidades e duración que establecen as normas. É dispensada polos correspondentes Servizos Públicos de Saúde das Comunidades Autónomas e polo Instituto Nacional de Xestión Sanitaria en Ceuta e Melilla. Tamén teñen dereito á asistencia sanitaria as persoas sen recursos suficientes e os estranxeiros, neste último caso coas condicións establecidas na Lei reguladora dos dereitos e liberdades dos estranxeiros en España e a súa integración social.\nAsistencia Sanitaria prestada por entidades públicas ou privadas en virtude de concerto cos Organismos da Administración de Seguridade Social e aprobados polos Departamentos Ministeriais competentes.\nDereito a participar gratuitamente nos preitos laborais e de Seguridade Social por parte dos traballadores, beneficiarios, Entidades Xestoras e outras persoas, nos termos recoñecidos polas leis.\nAudiencia do interesado\nInstruído o procedemento, e inmediatamente antes de redactar a proposta de resolución, ponse de manifesto ao interesado para que poida efectuar as súas alegacións e presentar os documentos e xustificantes que estime pertinentes, nun prazo non inferior a dez días nin superior a quince. Nalgúns casos, o dereito a determinadas informacións ou datos contidos no expediente non pode ser exercido. Considérase realizado o trámite se, antes do vencemento do prazo, o interesado manifesta a súa decisión de non efectuar alegacións nin achegar novos documentos ou xustificacións e, así mesmo, poderase prescindir do trámite de audiencia cando non figuren no procedemento nin sexan tidos en conta na resolución outros feitos nin outras alegacións e probas máis que as aducidas polo interesado.\nResolución dos Xuíces ou Tribunais que decide recursos contra providencias, cuestións incidentais, orzamentos procesuais, nulidade do procedemento ou cando as leis procesuais o establezan. Serán sempre fundados e conterán en parágrafos separados e numerados os feitos e fundamentos de dereito e a parte dispositiva, debendo firmalos o Xuíz ou o Maxistrado ou Maxistrados que o diten.\nTraballadores por conta propia, sexan ou non titulares de empresas individuais, ou familiares dos mesmos maiores de 18 anos, que reúnan os requisitos que de modo expreso se determinan regulamentariamente.\nDesigna, para cada Estado membro, o ministro, os ministros ou calquera outra autoridade correspondente da cal dependan, para o conxunto do territorio do Estado de que se trate, os réximes de Seguridade Social.\nAxuda equivalente a xubilación anticipada\nTen por obxecto permitir ao traballador, aínda sen ter feito a idade ordinaria para acceder á pensión de xubilación, percibir unha contía igual á pensión que lle correspondería se tivese a idade para obtela ao producirse a situación de desemprego. Concédese nos supostos de regulación de emprego levados a cabo en empresas sometidas a plans de reconversión. Teñen natureza colectiva e son de financiamento mixto.\nAuxilios económicos en atención a estados ou situacións de necesidade.\nCopyright © Seguridade Social 2018. Todos os dereitos reservados.


Arquivo por etiquetas: Manuel María\nTeatro reunido de Manuel María\nPoblicado o 26/07/2019 por armandorequeixo\nFalar de Manuel María é falar dun dos poetas máis coñecidos e recoñecidos da literatura galega do último medio século e, nese sentido, sobra calquera recordatorio. Mais o que talvez se lembre menos do que debería é que o de Outeiro de Rei foi tamén un interesante narrador, un laborioso articulista e, sobre todo, un entregado dramaturgo, faceta esta última que adoita pasarse por alto e na que agora me gustaría determe.\nDáme a escusa a aparición da súa Obra teatral completa, editada, introducida e anotada por unha das súas mellores coñecedoras: a profesora da Universidade da Coruña María Pilar García Negro, quen dispuxo esta magna obra de máis de setecentas páxinas para a Fundación Manuel María de Estudos Galegos, responsable da súa impresión.\nPoida que aos menos versados os sorprenda saber que Manuel María escribiu máis dunha trintena de obras teatrais. Foi esta unha querenza que cultivou dende a primeira hora, pois con tan só vinte e oito anos publicou Auto do taberneiro, ao que seguiron unha morea de títulos e que rematou coa aparición no 2001 da peza Auto do Alugado ou O encanto de Raboces, cando tiña xa setenta e dous anos, un texto, por certo, que ideou expresamente para que fose representado polo grupo de teatro Coto do Faro de Nois, en Foz.\nEntre un e outro foron xurdindo esas tres decenas de obras de innegable valía non só polo que respecta á súa propia traxectoria autorial, senón tamén por seren pezas fundamentais na vertebración histórica do noso teatro de Posguerra, Transición e Democracia.\nQuen lea este teatro escrito por Manuel María descubrirá ben pronto trazos definitorios comúns coa súa obra poética e ensaística, nomeadamente a notoria implicación crítico-social, o afondamento nas circunstancias histórico-simbólicas que nos definen como nación e, tamén si, o reflexo das vivencias persoais que o foron conformando como autor e como individuo. En palabras da editora: “todo un universo psíquico-sentimental, en paralelo a un decorrer histórico da Galiza nun tempo decisivo. Soidade, amor, esperanza no futuro, patriotismo, peso da censura, españolización crecente, represión da lingua e combate pola súa normalización, abandono do campo, emigración, movimentación social, recuperación da historia específica da nación”.\nToda esta produción —na que sobrancean as fórmulas do auto e, en menor medida, a farsa e o entremés— recóllese nesta Obra teatral nuns casos para volvela pór en circulación ou actualizala, mais en moitos outros constitúe unha auténtica recuperación, pois non poucos títulos foran publicados en edicións venais ou de escasa circulación, por veces mesmo fóra do noso territorio ou en suplementos de prensa ou editoriais hoxe desaparecidas, polo que a súa compilación adquire un valor documental e de consulta innegable.\nDe todas estas cuestións dá cumprida noticia García Negro na luminosa introdución que dispón ao volume, onde non só explica o porqué da edición, senón que tamén traza unha certeira síntese arredor da restauración do xénero teatral na inmediata Posguerra e incide na importancia desta escrita como autobiografía literaria e espello histórico.\nO volume complétase coa reprodución, en apéndices, dun texto redactado por Manuel María para a celebración do Día Mundial do Teatro o 27 de marzo de 1994 (un auténtico manifesto en defensa da nosa dramaturxia), dous amplos e rigorosos artigos a propósito de “O Teatro de Manuel María” (asinado este pola propia editora) e “Os primeiros autos de Manuel María no contexto do teatro galego dos anos 50 e 60” (da autoría de Henrique Rabuñal), amais dunha ben larga “Escolma bibliográfica sobre o Teatro de Manuel María”, responsabilidade de Camilo Gómez Torres.\nCumprimentos para a Fundación Manuel María por promover esta destacada publicación, ás deputacións de Lugo e A Coruña e mais á Xunta de Galicia por axudar á súa execución e, sobre todo, parabéns á súa editora María Pilar García Negro polo excelente labor levado a cabo na actualización, recuperación e posta en valor desta parte fundamental da grande obra do inesquecible Manuel María.\n[El Ideal Gallego e Diario de Ferrol, 2-12-2018]\nPublicado en Crítica literaria,Teatro galego\t| Etiquetado Crítica literaria,Fundación Manuel María,Manuel María,Obra teatral,Pilar García Negro,Teatro galego\t| Deixar unha resposta\nOs soños na gaiola 50 anos despois\nPoblicado o 27/11/2018 por armandorequeixo\nNeste ano no que andamos cúmprese medio século da publicación de Os soños na gaiola, o libro co que Manuel María fundou a nosa tradición poética infantil.\nÉ certo que antes da aparición desta obra referencial houbera algúns antecedentes máis ou menos sinalados. Entre eles non poden deixar de amentarse as Fábulas galaico-castellanas (1897) de Amador Montenegro Saavedra, as Cantigas de nenos (1944) de Emilio Pita Romero ou a Roseira do teu mencer (1950) de Xosé María Álvarez Blázquez. Agora ben, aínda recoñecendo o seu carácter pioneiro, non foi ata a chegada da obra de Manuel María que se combinou nun volume a mestría lírica coa vontade de espallamento entre o lectorado máis novo dunha idea de país, de cultura e de idioma.\nOs soños na gaiola foi un pequeno milagre que inflexionou o momento socioliterario galego. Non hai que esquecer que a escrita para a nosa mocidade era, na Galicia da Posguerra, case un ermo, entre outras razóns porque o potencial público receptor era exiguo: as familias galegofalantes, moitas veces economicamente menos avantaxadas, non adoitaban mercar libros na nosa lingua e, doutra parte, as que si podían facelo eran, habitualmente, familias desexosas dunha rápida asimilación co castelán ben visto polas autoridades e, polo mesmo, nada proclives a que os seus fillos andasen entre escritos en galego.\nE, secasí, Os soños na gaiola alcanzou unha notoria aceptación.\nA primeira edición fora, en realidade, unha publicación non venal, tecnicamente modesta, tirada do prelo dunha imprenta lucense, Cartonaxes Anmi, empresa sensible á causa da literatura galega que chegou a editar outros traballos de mérito no noso idioma.\nNon foi ata a segunda edición, publicada catro anos despois, que o libro comezou a popularizarse en centros de ensino e espazos de toda Galicia, pois aquela primeira edición que agora conmemoramos apenas se fora un texto pensado para agasallo das familias amigas da imprenta editora.\nA edición de 1972 saíra xa baixo o selo da Celta de Lugo, acompañada de ilustracións a cor que fixeran para o libro o alumnado do Instituto de Ensino Medio e mais o Colexio Rosalía de Castro de Vigo. Nese mesmo ano apareceu unha terceira edición e cinco anos despois a súa tradución ao portugués: Os sonhos na gaiola. Mais a que se considera edición definitiva non chegou ata 1990, publicada desta volta por Xerais, tras da que viñeron moitas outras ata o presente.\nÁ sona definitiva do poemario contribuíu de xeito decisivo a versión musical que do mesmo realizou en 1978 Suso Vaamonde nun álbum dobre de título homónimo, logo revalidada por outras musicacións que viñeron da man de Fuxan os Ventos ou María Manuela.\nA pegada que Os soños na gaiola deixou na poesía infantil galega dos anos setenta e posteriores foi enorme, non só polas numerosas promocións que o leron nas aulas, senón tamén pola influencia que exerceu noutros moitos escritores ata os nosos días.\nNeste 2018, co gallo do cincuentenario, a Fundación Manuel María deu á luz un facsímile da primeira edición. O volume pode ser unha ocasión inmellorable para que, aqueles que aínda non o coñezan, descubran a modernidade atemporal deste clásico, maxistral na incorporación dos sinais da nosa mellor literatura de tradición oral, mais tamén exemplar no xogo métrico-rítimico, na finísima sonoridade léxica e na versatilidade no emprego de figuras ou tropos por repetición e especial ordenamento. Técnicas depuradas que, en todo caso, fican sempre ao servizo da mensaxe e que nos legaron versos tan rotundos como eses que nos recordan que: “Galicia somos nós:/ a xente e mais a fala./ ¡Si buscas a Galicia,/ en ti tes que atopala!”\nToda a nosa fauna, mais tamén os fenómenos celestes e atmosféricos, os elementos da paisaxe, os oficios e mesmo as festas e divertimentos máis xenuínos teñen cabida neste libro. E velaí como aquí son a “vella muiñeira,/ alma de Galicia”; o sol Lourenzo “un señor moi finchado”; “o vento e o seu alento” que son “cousa que non se ve”; “o tractor tractoreiro” con “forza de xigante” ao que “¡nin cen parellas de bois/ lle poñerán o pé diante!”; o lume novo da festa de San Xoán, cando “¡As ledas fogueiras/ acesas están…!”; e ata “a señora Vaca” que “traballa sen tasa,/ mantén a súa cría,/ dá leite pra casa”.\nBen está recordar e celebrar o medio século de Os soños na gaiola, para o que Manuel María escribiu unhas palabras liminares nas que, de paso que daba razón do seu existir, expresaba un desexo que abofé se cumpriu, verbas coas que me presta rematar: “Un servidor, que xa ten canas e un gran bigote que lle comeza a pesar, vai para vello. Nas súas horas de soidade lembra a súa lonxana infancia campesiña. Desas lembranzas foron nacendo os versos que seguen. Os versos que este humilde autor botou de menos cando el era neno. Versos que, por outra banda, non había na literatura galega e que tan precisos son. Eu quixera encher, en parte, ese oco. Perdoádeme se non acertei”.\n[Faro de Vigo, 14-6-2018]\nPublicado en Crítica literaria,Efemérides,Uncategorized\t| Etiquetado Crítica literaria,Efemérides,Manuel María,Os soños na gaiola\t| Deixar unha resposta\nPoblicado o 06/10/2016 por armandorequeixo\nPublicado en Literatura galega\t| Etiquetado Literatura galega,Manuel María\nPublicado en Crítica literaria,Ensaio galego actual,Poesía galega\t| Etiquetado Carmen Blanco,Crítica literaria,Ensaio galego actual,Manuel María,Manuel María. Día das Letras Galegas 2016,Poesía galega,Servizo de Publicacións e Intercambio Científico da Universidade de Santiago de Compostela\nPoblicado o 08/09/2016 por armandorequeixo\nMais o que talvez non se salienta tanto ―e debería― é a importancia que tivo noutros eidos, como a escrita teatral, o ensaio e o xornalismo e, sobre todo, a narrativa, xénero este no que desenvolveu un amplo quefacer durante máis de catro décadas.\nO Manuel María narrador de primeira hora concrétase nos Contos en cuarto crecente e mais nos relatos longos “As augas van caudales” e “Os alugados”. Os textos do libro comparten un mesmo gusto pola prosa de filiación poética, as descricións paisaxísticas, a presentación de amores románticos e, en xeral, un tecido reflexivo puramente adolescente, sempre a debaterse entre a madureza da dúbida existencial e a inxenuidade xuvenil. Da súa parte, as historias da revista ancoran máis na reflexión filosófica e a crítica social, non estando exentas dun marcado telurismo e mesmo dun descritivismo en ocasións etnográfico.\nA última etapa, a dos anos noventa, rexistra tres textos breves: a Novena a Santa Isabel (1995) ―unha prosa de difícil adscrición, que resulta ser unha singular recreación do novenario canónico relixioso pero con adicións de pequenos relatos ficticios de milagres obrados por Santa Isabel no seu Outeiro de Rei natal―; o conto “O milagre de Santiago Apóstolo que non figura no Códex Calixtino” ―onde se xoga, novamente, co relixioso e mais co lendario― e a historia “Discurso de ingreso nunha das reais academias galegas do numerario electo M.H.V. que trata de un dos sucesos máis memorábeis acontecido na histórica e ben amada vila de Outeiro de Rei da Terra Cha”, de título abondo descritivo, puro sarcasmo e polarización política.\n[El Ideal Gallego, Diario de Ferrol, Diario de Arousa e Diario de Bergantiños, 17-5-2016]\nPublicado en Narrativa galega,Uncategorized\t| Etiquetado Manuel María,Narrativa galega


Xusto ao revés | Radiofusion - A programación das Emisoras Municipais Galegas\nXusto ao revés\nFene conta cunha multitudinaria escola de tenis que dirixe o instructor Rubén Justo\n26 de Novembro, 2019 - 11:36 h. | Publicada por Radio Fene\nRubén Justo dirixe a escola de tenis "Justo al revés" de Fene. As canchas do CCRD Perlío son o campo de batalla das raquetas dos 207 alumnos e alumnas matriculados.\n“Justo al revés” é o nome da única escola de tenis que funciona no concello de Fene. O nome xa dá pistas sobre a filosofía desta escola, o tenis, ten que lograr divertir aos seus practicantes. Nada menos que ten unha matrícula de 207 alumnos e alumnas desde os 4 aos 72 anos. Máis da metade do alumnado son mulleres. A súa cancha son as pistas propiedade do CCRD Perlío e, cando o tempo está bravo, acólleos o pavillón cuberto do colexio Jorge Juan. Agora contarán tamén coa pista cuberta de Centieiras segundo nos informa o director da escola, Rubén Justo. Monitor nacional nivel 1 e instructor de tenis, comparte as clases con Iria Pico. O horario da escola vai das 15,45h ás 12 da noite.\nRubén Justo amósase orgulloso dos seus 12 alumnos que acuden a tecnificación porque destacan na práctica do tenis. Ao longo dos dous anos que leva en funcionamento a escola, fundada en 2007, alguns alumnos e alumnas foron destacando en diferentes campionatos.\nRubén Justo é monitor tamén da Escola de tenis que o conclelo de Fene pon en marcha no verán. Recén chegado de Madrid, onde seguíu en directo a consecución da Copa Davis por parte da Selección española de tenis, falamos con Rubén Justo da súa escola e dos beneficios que o tenis aporta ás persoas.


Titanic | Que pasa na costa\nResultados: Que pasa na costa > Deportes > Fútbol > Titanic Deportes Firmas QPC Deportes Fútbol Preferente\nOs barcos do Val e do Soneira zarparon de portos semellantes nos últimos anos, aínda que o naronés tivo un ano máis de construción no seu regreso a Preferente. Ambos proxectos cruzáronse o pasado domingo en Sinde, con dous guións moi diferentes. O Val é un Titanic da categoría (non por presuposto, senón por rendemento), mentres que o rumbo vimiancés chegou inadvertido ata gañarse o respecto dos navegantes co paso das semanas.\nSe o choque de Sinde se tivera disputado a comezo de liga, faría un símil entre un barco que parecía insomerxible e un iceberg que foi quen de deter o seu rumbo nos dous encontros, como se de un Titanic se tratase. O do iceberg do Soneira é máis ben por esa apariencia feble que pode mostrarlle ós que non o coñecen, pero temible para os auténticos lobos de mar, que saben das virtudes dun conxunto frío, ó mellor non tan quente como os “jugóns” de Preferente, pero terriblemente fiable e compacto.\nO Soneira prantexou un encontro que me fixo lembrar ós anos de Primeira, ese sufrimento e esa paciencia e confianza nunha xeración que co paso dos anos emancipou o seu talento e atopou a súa identidade. Non lle discutiu a posesión a un favorito, pero invitoulle a unha batalla na que nunca se achicou, e foi valente e efectivo cando o rival baixou a garda.\nTeño que confesar que no banco local de Sinde (o campo, de infausto nome para os que usamos a rede) había un bo amigo e varias persoas ás que tamén considero tal e outras ás que lle teño un enorme respecto profesional e deportivo. Seguramente ninguén lembrará para sempre esa tarde, pero creo que é un bo botón do nivel deste Soneira, do que só se valorará correctamente cando veñan tempos peores.\nSó hai que mirar a evolución na categoría do Bertamiráns para, facendo unha comparación entre camiños semellantes, ver o mérito dos de Manolito, outro home ó que o tempo lle dará o valor que ten.\nGuillermo Parga (guillermoparga@quepasanacosta.gal).\nPreferente: Partidazo do Soneira no Val con pouco premio.\nRedacción de Deportes de QPC (deportes@quepasanacosta.gal).\nEntradas RelacionadasQueremos sanear o Fútbol da Costa?Vídeoentrevista de Anxo Garrido con JavitoEntrevista de David Castro con Toni, un muradán en DumbríaUnha visita á Escola de Porteiros Nordés con David Castro\nOs partidos que hai que gañar Liga escocesa? Preferente: Continuando a travesía por terra de ninguén Preferente: Empate que soubo a pouco Firmas QPC\nUnha pequena axuda para a brava Protectora de Carballo\nEmotivas despedidas dos alumnos de Cee\nFinal feliz para Plutón en Salvacadelos\nUn rasca da ONCE reparte 100.000 euros entre Zas e Mazaricos


Posta en marcha do 'Servizo de Información e Asesoramento en Saúde Mental' - Comarcas na Rede\nHomeO CondadoAs NevesPosta en marcha do 'Servizo de Información e Asesoramento en Saúde Mental'\nA crise sanitaria pola Covid-19 está a supoñer un agravamento dos problemas de saúde mental na poboación xeral, e o acceso á atención da saúde mental no noso concello e na nosa contorna é moi limitado. Estes feitos motivaron o obxecto de subscrición deste convenio, que establece as bases de colaboración entre o Concello das Neves e a Asociación Avelaíña.\nTrátase de fomentar a información sobre os diferentes recursos e/ou procedementos vinculados á saúde mental, e asesorar ou poñer en contacto co persoal idóneo que poida atender a cada problemática particular, co obxectivo final de favorecer a mellora das persoas e favorecer a súa integración social comunitaria.\nRecepción de demandas e recollida de información\nInformación e asesoramento en función da demanda.\nCoordinación con outros recursos.\nDerivación a outros recursos/servizos.\nPara solicitalo, as veciñas e veciños das Neves poden contactar con servizos sociais chamando ao teléfono 986 66 71 34 ou escribindo un correo electrónico a servizossociais@asneves.gal. O servizo funcionará entre os meses de marzo e decembro, e ofrecerase un día ao mes, en horario de mañá, nas dependencias de Servizos Sociais.


UN CENTENAR DE CONCESIONARIOS SÚMANSE AO PLAN DA XUNTA PARA IMPULSAR A ACTUALIZACIÓN DO PARQUE MÓBIL E A MELLORA AMBIENTAL\n- A través destas entidades colaboradoras os particulares, empresas e autónomos poderán solicitar as axudas desde o 24 de xullo a partir das 9 da mañá.\n- Este plan busca a renovación de vehículos con máis de 10 anos de antigüidade e coa ITV en vigor, ademais de cunha titularidade de polo menos un ano de vixencia.\n- As axudas van dos 1.000 aos 1.500 euros, dependendo do volume de emisión.\nA XUNTA ACORDA COS CONCESIONARIOS GALEGOS ADIANTAR AO 24 DE XULLO O PRAZO DE SOLICITUDE DAS AXUDAS PARA A COMPRA DE VEHÍCULOS\n- O conselleiro de Economía, Emprego e Industria, Francisco Conde, mantivo hoxe en Santiago de Compostela unha xuntanza cos representantes dos concesionarios galegos e dos puntos puntos de venda de vehiculos para abordar o novo programa de apoios que foi consensuado co sector.\n- Os particulares, autónomos e empresas recibirán axudas que oscilarán entre os 1.000 e os 1.500 euros.\n- Permanece aínda aberto o prazo para que se inscriban nesta iniciativa concesionarios e puntos de venda que ata o de agora suman un total de 64.\n- Os interesados poderán presentar as súas solicitudes ata o 15 de outubro.\nFEIJÓO ANUNCIA AXUDAS DE MÁIS DE 1 MILLÓN DE EUROS PARA RENOVAR 2.000 VEHÍCULOS CON 10 ANOS DE ANTIGÜIDADE POR MODELOS MÁIS EFICIENTES, MENOS CONTAMINANTES E MÁIS RESPETUOSOS\n- O presidente da Xunta de Galicia percorreu esta mañá a senda que conecta Montrove con As Pedreiras e O Carballo e que é un exemplo máis da aposta pola mobilidade limpa, segura e sostible.\n- Resalta que os galegos contan xa con máis de 100 quilómetros de sendas construídos e confirma que antes de que remate 2020 acadaranse os 170 novos quilómetros de sendas sostibles, seguras e integradas na paisaxe.\n- Afirma que nas vindeiras semanas concluirase coa complexa instalación dunha gran pasarela para mellorar o tránsito e a seguridade dos traballadores no polígono da Grela.\n- Confirma que no vindeiro mes de agosto comezarase a execución do novo treito da Vía Ártabra para ofrecerlles aos veciños da comarca unha alternativa para acceder á cidade da Coruña moito máis rápida e segura que a colapsada N-VI.\n- No eido da seguridade, recorda o esforzo que se está a facer mellorando o estado de conservación das estradas ou eliminando todos os treitos de concentración de accidentes das vías da Xunta antes de que remate 2020.\nA XUNTA AVOGA EN RIBEIRA POR MANTER O ACTUAL CRECEMENTO SUSTENTABLE E ORDENADO DO SECTOR DA CONSTRUCIÓN\n- O conselleiro de Economía, Emprego e Industria, Francisco Conde, participou esta mañá no I Foro Clave Construtiva celebrado no Centro Empresarial da Construción do Barbanza.\n- Destaca a necesidade de que sector e administración aposten pola formación, a seguridade, a prevención, a rehabilitación e a eficiencia enerxética.\n- A Consellería de Economía, Emprego e Industria publica mañá no Diario Oficial de Galicia as axudas para autoconsumo eléctrico destinadas a empresas, administracións locais, universidades e entidades sen ánimo de lucro.


Galicia Confidencial (GC) - Artigos de X.A. Pérez-Lema\nArtigos de X.A. Pérez-Lema\nAlgunhas persoas observarían este Nadal que a sinaléctica temporal das oficinas e máis a publicidade exterior da campaña de Nadal ían en castelán. E fonets oficiosas informan que tense decidido moi alto relegar o galego a un uso testemuñal.\nPodemos e o noso benestar\nPartillo con Podemos en que non existe, na nosa Galicia, un problema social máis grave ca garantirlle vivenda digna aos despexados ou subministración eléctrica abonda á cidadanía que evite a pobreza enerxética. Sen dúbida son os problemas da exclusión social os prioritarios. Mais…\nEscrebín este día nun artigo doutra xeira que Galicia aproveitara ben a súa competencia en Dereito Civil para se aproximar ás novas realidades sociais ao lexislar unha substancial liberdade de disposición testamentaria, ao tempo que se axustaba á tradición xurídica galega ao recoñecer institucións tan útiles como o testamento mancomunado ou os pactos sucesorios. E axiña houbo quen defendeu a unificación lexislativa, sen matinar nas diferentes realidades sociais que esixen pluralidade de respostas normativas e sen se decatar que a autonomía política diferénciase da mera autonomía administrativa precisamente na capacidade de lexislar distinto.\n51 peñas deportivistas, que representan aos sectores máis activos e conscientes da afección, veñen de criticar duramente a política desenvolvida nas últimas datas por Tino Fernández e o seu Consello de Administración, reprochándolles ter preferido “quedar ben con Madrid” antes ca esixir unha pescuda xudicial a xeito que descobra aos asasinos de Jimmy e antes ca defender unha `política contra a violencia que non sexa equidistante entre as vítimas e os agresores.\nNon á equidistancia\nNa análsie mediática do asasinato de Jimmy, o seareiro deportivista guindado ao Manzanares na mañá do 30-N, abrollou con forza dende Madrid xa nos primeiros momentos unha teoría da equidistancia: Riazor Blues e Frente Atlético eran todos extremistas, uns de dereita e outros de esquerda e partillaban os mesmos medios violentos. Mesmo algúns (e non sempre só os media da dereita madrileña) atrevíanse a formular a tese de que o principal responsábel era o proprio morto, por viaxar a Madrid. O presidente da Liga de Fútbol Profesional, antigo militante da extrema dereita inconstitucional, chegou expresar o que moitos pensaban: “Teríamos suspendido o partido se o morto fose un seareiro normal”. Despois cesaría Lendoiro do seu cargo na devandita Liga, simplesmente por se achegar ao enterro de Jimmy expresar as súas condolencias, como adoitamos facer a inmensa maioría dos galegos, sexa de quen fór o velorio.\nO Papa e a laicidade democrática\nO Papa Bergoglio ven de falar perante o Parlamento Europeo. Os eurodeputados de IU, ICV e AGE deixaron os seus escanos a xeito de protesta por un acto que coidaban confesional. Na Galicia, X.M. Beiras declarou que non lle importaba o que dixera Bergoglio, senón só a Igrexa como estrutura de poder que nega ás mulleres os seus dereitos.\nAs mobilizacións sociais do 15-M supuxeron unha toma de conciencia de amplos sectores das clases medias a respecto da deterioración do sistema político institucional español e da necesidade da súa rexeneración (candidaturas abertas, primarias, limitación de mandatos…), da extensión e profundidade da corrupción e do secuestro da axenda dos partidos do bipartidismo dinástico (PP-PSOE) polo 1% que representa a oligarquía financeira e política española, que comezara o asalto ao limitado Welfare State español por volta do verán do 2010.\nO perigo das maiorías absolutas\nO sistema electoral adoptou a fórmula da proporcionalidade que, non por acaso, resultou ser a menos proporcional de todas: a regra D’Hondt, que permite unha moi importante corrección a prol das candidaturas máis votadas, de xeito que votacións do 43 ou 44 por cento, que en termos de censo resultaron andar polo 26%, permitíronlle no 2011-por exemplo- ao PP desfrutar a maioría absoluta municipal acadada na Coruña ou en Compostela. Se a isto lle engadimos a obrigatoriedade de que as candidaturas acaden un mínimo do 5% dos votos para obter representación no Congreso, no noso Parlamento e nos concellos, teremos un mapa aproximado das moi restritivas condicións que as leis impuxeronlle á proporcionalidade enunciada teoricamente na Constutución e no noso Estatuto.


O LAGO DAS PONTES OBTÉN A CERTIFICACIÓN AMBIENTAL ISO 14001 - Vive As Pontes\nInicio Destacadas O LAGO DAS PONTES OBTÉN A CERTIFICACIÓN AMBIENTAL ISO 14001\nO Concello presentou tamén os novos servizos da praia\nAs Pontes, 9 de agosto de 2019. Na praia do lago do Concello das Pontes ondea, desde esta maña, a bandeira verde de AENOR. Unha distinción que acredita que a xestión ambiental do espazo cumpre coa Norma Internacional ISO 14001 e co Regulamento EMAS.\nA concelleira de Turismo, Elena López, acompañada pola concelleira de Benestar Social, Tania Pardo, e o director da Rexión Atlántica de AENOR, Martín Pita e outros membros da corporación municipal foron os encargados de izar este distintivo que certifica que As Pontes é un concello socialmente responsable.\nTrátase dun recoñecemento que en palabras de López “representa unha garantía da calidade ambiental da praia do lago e marca a liña de traballo do goberno municipal neste eido, coidando un dos principais activos turísticos da vila que conta cunhas augas calificadas de excelentes pola Consellería de Sanidade e continuando coa súa conversión como exemplo de sustentabilidade e accesibilidade”.\nAsí, a bandeira AENOR recoñece que o Concello das Pontes puxo en marcha no lago un sistema de xestión ambiental que contribúe ao desenvolvemento e mellora de calidade de vida dos veciños a través do uso respectuoso dos recursos naturais, con medidas adecuadas que minimizan e eliminan o impacto ambiental.\nDurante o acto de izado da bandeira verde de AENOR, as concelleiras López e Pardo, presentaron tamén os novos servizos do lago destinados a promover a acessibilidade e a seguridade na praia pontesa.\nEn primeiro lugar, sinalaron que o lago conta xa cunha cadeira anfibia para facilitar o baño na praia do lago ás persoas con mobilidade reducida e que precisan de apoio para poder gozar das augas pontesas.\nTania Pardo, responsable da área de Benestar Social apuntou que “deste xeito tratamos de adaptar a praia do lago ás súas necesidades, dando un paso máis a hora de facer o noso municipio máis accesible, posibilitando que a nosa veciñanza e visitantes poidan gozar dos servizos e espazos municipais en igualdade de condicións”.\nA edil tamén explicou que “estas cadeiras, ao ter flotabilidade positiva, permiten que unha persoa con mobilidade reducida se poda sentar nela e grazas as súas rodas pode ser trasladada ata a auga polo socorrista. Unha vez alí, un familiar debe quedarse xunto ao bañista, de xeito que o socorrista poida regresar ao posto de vixilancia e continuar co seu traballo, sen perder nunca de vista á persoa que esta empregando a cadeira anfibia”.\nPara emprega a cadeira é preciso chamar, de luns a domingo, de al teléfono 673 240 434 de 11:30h a 14:00h y de 16:00h a 20:00h.\nPor outra banda, a concelleira de Turismo, anunciou que o lago xa é unha zona cadrioprotexida tras a adquisición dun DESA (desfibrilador externo semiautomático) portátil, deseñado para detectar os latexos irregulares do corazón e subministrar a cantidade de electricidade necesaria para poder estabilizar á persoa que está sufrindo unha parada cardiorespiratoria.\nElena López subliña a importancia deste novo servizo xa que “a presenza dun desfibrilador no lago, de uso público, permítenos dar un servizo de vixilancia e socorrismo máis completo. É esencial que un espazo tan visitado e no que se desenvolve unha importante actividade deportiva teña as máximas garantías.”\nSeguinte artigoVISITA AO CAMPAMENTO DE INMERSIÓN LINGÜÍSTICA “SUMMER FUN”


Organizada polo CETS, o encontro contou coa presenza dun responsable de Turismo de Galicia para resolver dúbidas respecto ao Decreto que regularía este tipo de aloxamentos\nO Consorcio de Empresarios de Sanxenxo celebrou unha presentación aberta ao público para informar o Decreto de regulación das Vivendas Turísticas, pendente aínda de aprobación por parte da Xunta, pero que regulará por vez primeira o uso turístico das vivendas particulares. Aínda que o Decreto recolle a regulación que afecta tanto aos apartamentos turísticos, como ás vivendas turísticas, son as vivendas de uso turístico as que xeraron un maior número de cuestións e dúbidas entre os participantes á charla.\nO director de Competitividade de Turismo de Galicia, José Luís Mestre Castiñeiras, foi o encargado de ofrecer unha presentación centrada nesta terceira tipoloxía, as vivendas de uso turístico, establecendo que é o que se entende por este tipo de vivenda e que requisitos deben cumprir para poder ter esa consideración e entrar nas canles turísticas. Neste sentido, Mestre Castiñeiras fixo fincapé en que para a redacción deste regulamento seguiuse a normativa de Cataluña, ?porque cremos que garante un equilibrio entre clientes e alquiladores e é que a que máis tempo leva en funcionamento. Outras regulamentacións como as de Madrid ou Andalucia, por exemplo, son mais restritivas e estan recorridas?, explicou.\nA presentación serviu para que os potenciais interesados en dar de alta as súas vivendas nun novo uso, o turístico, coñecesen a documentación necesaria que necesitarían para iso así como os requisitos que ha de cumprir a vivenda. Cabe destacar que se entende como vivendas de uso turístico todas aquelas en as que a cesión de uso é inferior a 30 días consecutivos ou que se ceda dous ou máis veces no prazo dun ano. Non se permite o aluguer por estancias, se non que se aluga a vivenda de forma conxunta.\nTras a aprobación do Decreto darase un prazo de seis meses para que aquelas persoas afectadas por este cambio de regulación poidan darse de alta no rexistro de vivendas de uso turístico, aínda que o responsable de Turismo de Galicia destacou que non está no ánimo da Xunta proceder a realizar inspeccións sistemáticas destas vivendas aínda que si as prodía haber se hai denuncias contra elas ou se detectan irregularidades. Neste caso, o réxime sancionador que se lles aplicaría sería o mesmo que o dos establecementos turísticos.\nDurante a charla resolvéronse un gran número de dúbidas referentes a calefacción nas vivendas, accesibilidade, instalación ou non de ascensores, obrigación de ter rexistro de viaxeiros, normas de uso, etc.\nDescarga o documento resume sobre as Vivendas de Uso Turístico


A cara oculta da Síndrome de Ulises | Consumer\nA cara oculta da Síndrome de Ulises\nA síndrome de Ulises identifícase os problemas psicolóxicos que padece o inmigrante asociados á tensión crónica que se deriva da súa situación\nO Canto V da Odisea, do poeta grego Homero, relata que Ulises «pasaba días sentado nas rocas á beira do mar, consumíndose a forza de pranto, suspiros e penas». Joseba Achotegui, psiquiatra do Servizo de Atención Psicopatolóxica e Psicosocial a Inmigrantes e Refuxiados (SAPPIR), de Barcelona, especifica na súa definición da síndrome que non se trata propiamente dunha depresión, senón dun trastorno no límite entre a saúde e a enfermidade. Vivir nun país afastado falando unha lingua distinta, practicando outros ritos e lucindo uns trazos físicos diferentes aos da poboación residente, non é fácil.\nRecalar nos nichos sociolóxicos máis marxinais, acceder ao mercado do traballo polos postos máis desprezados e traballar con salarios irrisorios ou sen vacacións, non axuda, insiste o especialista, a estar san.\nTrátase dun reto social que en España ten aínda moito camiño por diante, pero os médicos advirten de que xa supón un problema asistencial. No últimos catro anos incrementouse en case un 4% o número de pacientes inmigrantes atendidos nas consultas de atención primaria por infeccións respiratorias, problemas gastrointestinales, dores musculares ou feridas por accidentes, case sempre ligados á súa precaria situación sociolaboral.\nO pasado 9 de novembro, en Valladolid, a sociedade profesional española de médicos de familia fixo público un informe no que se especifica que os centros de saúde e os servizos de urxencias son os primeiros puntos de acceso aos servizos sanitarios dos inmigrantes, e que o idioma e as diferenzas culturais esixen que o médico invista máis tempo nestas entrevistas clínicas que nas demais.\nOs expertos aclaran que, aínda que unha mala calidade de vida condiciona por igual a saúde dun nacional que a dun inmigrante, é este último quen enferma facendo fronte a problemas como unha situación irregular de residencia, condicións laborais de alto risco, convivencia en zonas conflitivas, difícil acceso aos servizos sanitarios, falta de información e educación (o índice de analfabetismo non é nada despreciable) ou problemas de comunicación relacionados co idioma.\nA atención sanitaria dos inmigrantes está limitada, entre outras, por diferenzas de xénero culturais e dificultades idiomáticas\n«Ás enfermidades relacionadas co traballo», explica José Vázquez, coordinador do Grupo de Atención ao Inmigrante da Sociedade Española de Medicamento de Familia e Comunitaria, semFYC, «hai que engadir as psicosomáticas e reactivas, que se derivan do proceso migratorio e que abarcan trastornos pseudodepresivos, insomnio e ansiedade, que en moitos casos non poden superar por simple falta de recursos».\nVázquez anima aos médicos de atención primaria a «aproveitar calquera contacto co sistema sanitario para realizar actividades de prevención e promoción da saúde», e lembra que en 2002 a proporción de pacientes inmigrantes atendidos era só do 1,65% respecto ao total das consultas, mentres que en 2006 pasou a un 5,08%.\nNecesidade de cambios\nEn xeral, subscribe Vázquez, as condicións de vivenda destes pacientes adoitan ser nefastas, e é moi frecuente que o inmigrante desenvolva empregos temporais e en moi malas condicións, converténdose en vítima propicia de accidentes laborais. Con todo, a pesar do aumento da presenza de inmigrantes nas consultas, os médicos quéixanse de que a súa atención non pode ser homoxénea e que está condicionada por unha orixe xeográfica indeterminado, situación administrativa confusa, diferenzas de xénero culturais e dificultades idiomáticas.\nNeste sentido, Vázquez ve prioritaria a elaboración de plans de formación que faciliten o coñecemento de todos estes factores. «Na semFYC elaboramos un documento sobre atención ao inmigrante que inclúe un protocolo de atención inicial a estes pacientes en función da zona de procedencia previsible e do tempo que leve no noso país». Devandito documento, explica, ofrece solucións globais e facilita o labor do médico de familia con estas persoas.\nOs médicos de familia consideran que é moi importante desterrar o falso mito de que o paciente inmigrante importa enfermidades raras, «xa que o perfil que predomina é o dunha persoa nova e sa». Vázquez admite que a chegada masiva de inmigrantes desde países con elevada prevalencia de enfermidades ou sen programas estendidos de control sanitario e vacinación, favorece a crenza de que poden introducir patoloxías exóticas ao noso país.\nNo entanto, os datos de que dispoñen os especialistas apuntan na dirección contraria. «A saúde dos inmigrantes que atendemos en España é normalmente superior á da poboación media existente no seu país de orixe, e se subliñamos que aquí é máis fráxil é por problemas relacionados coa diferenza de costumes ou de idioma, e con escasos coñecementos sobre o uso do sistema sanitario que aquí rexe, o que leva tanto a situacións de infrautilización como de uso excesivo», declara Vázquez.\nPROPOSTA DE MELLORA\nEntre as propostas da Sociedade Española de Medicamento de Familia e Comunitaria (semFYC) para mellorar a atención sanitaria do paciente inmigrante, destacan a súa plena integración no sistema nacional de saúde, a dotación de recursos humanos e económicos en atención primaria con este fin concreto, a colaboración de mediadores interculturais e intérpretes e a creación do denominado ‘cartafol do inmigrante’. Esta iniciativa funciona xa en Andalucía.\nA Xunta dota de ‘cartafoles’ a unha serie de inmigrantes con gran mobilidade xeográfica, redactadas en cinco idiomas diferentes e con información sobre estrutura e funcionamento do Sistema Nacional de Saúde que opera en toda España, sobre organismos aos que acudir para solucionar outros problemas de índole non estritamente sanitaria e unha historia clínica portátil (cibernética), cuxo obxectivo é a transmisión correcta de información entre profesionais sanitarios que atenden en diferentes puntos xeográficos, evitando unha duplicidade de probas diagnósticas e terapéuticas.\n«Pero se se quere proporcionar unha atención de calidade aos inmigrantes», reivindica José Vázquez, coordinador do Grupo de Atención ao Inmigrante da semFYC, «débense coñecer as características culturais que os definen». Para iso son imprescindibles estudos epidemiolóxicos no ámbito da atención primaria, centrados na heteroxeneidade existente entre os distintos grupos de inmigrantes, os seus riscos de saúde específicos, as súas actitudes ante a enfermidade ou en que medida aceptan ou rexeitan os servizos de saúde.\natención inmigrantes-gl síndrome de ulises saúde vázquez


Nova sesión 'Café Voltaire. O sabor das letras', con GIOVANNA GIUSTI | VGO MAgazine\nGiovanna Giusti é historiadora da arte e directora do departamento de arte do século XIX e colección contemporánea da Galería dos Uffizi de Florencia. Os seus estudos sobre o Renacemento, en especial o Cinquecento, transcenden a Historia da Arte e reflíctense na súa experiencia como comisaria na institución florentina, e tamén no labor académico que desenvolve na California State University da capital da Toscana como profesora de historia da arte.\nEntre outros traballos, Giovanna Giusti é autora do libro Dolci a Corte (Editorial Sillabe, 2001), unha apaixonante guía pola iconografía dos doces nos fondos dos Ufizzi, obra sobre a que erguerá a sesión do ‘Café Voltaire. O Sabor das Letras’ deste xoves. Coincidindo coa súa visita a Galicia, la profesora Giusti ofrece hoxe mércores unha charla na Facultade de Belas Artes de Pontevedra, sobre a exposición ‘Autorritrati. Artiste di capriccioso e destrissimo ingegno’ que comisariou recentemente nos Uffizi, e que reunía oitenta autorretratos de pintoras dos séculos XVI a XIX.\n‘Doces na corte de los Médici’\nXoves 26 maio, ás 20.30\nOrganiza: Fundación Carlos Casares e Agrupación de Amigos do MARCO\nPrevia inscrición e reserva de praza


A xornada de Juanillo 26-9-2010\nCreated: 01 Outubro 2010 01 Outubro 2010\n3.5862068965517 1 1 1 1 1 Rating 3.59 (29 Votes)\nTriste xornada, salvando ao Cerceda, a deste derradeiro domingo do mes de setembro de 2010 para os conxuntos camariñáns, xornada que deixa un regueiro de derrotas pola mínima dos tres principais baluartes do fútbol no concello máis balompédico da Costa da Morte. A todo este negro panorama debe engadírselle a posta en marcha da Liga de Veteranos de futbol sala máis multitudinaria desta Costa Atlántica dos noso pecados o que sen dúbidas mermará en algunha medida a asistencia de público aos graderíos dos estadios camariñáns. Ademáis, ante os malos resultados o Porteño decidío sustituir ao seu adestrador... Pero non todo vai ser oscuridade nesta vida segundo nos conta O Mago de Corea na súa crónica semanal e así o FC Xaviña segue asentándose a pasos axigantados na categoría e mostrando síntomas evidentes de melloría no seu xogo en cada partido. ¿O primeiro punto no vindeiro partido?\nCERCEDA 1-0 ORDES\nContinuamos cá dinámica gañadora dende que comezou este campeonato ligueiro a pesares de que este último partido ante o Ordes non xogamos nada ben e notamos en demasía as baixas no centro do campo que tiñamos. Pese a non crear ocasións de gol, tampouco pasamos demasiados apuros en defensa posto que o Ordes non nos inquedeu casi nada.\nBautista foi o autor do gol noso despois dunha falta botada por Xaco. Seguimos no máis alto da clasificación despois de 5 xornadas transcurridas nas que conseguimos 4 victorias e 1 empate. Para a semana xogaremos en Negreira, un equipo que seguramente nos vai a poñer as cousas moi difíciles e tratará de ser o primeiro que nos derrote esta tempada.\nCAMARIÑAS 1-2 BAIO\nPerdeu o Camariñas o seu primeiro partido do ano e fixo ante o Baio que adestra o camariñán Tono do Atlántico, quen demostrou unha vez máis, que é un gran coñecedor do aquipo da súa terra e sabedor de como lle tiña que xogar ao cadro que dirixe Manolín.\nAlberto foi o protagonista por parte do Baio, conseguío marcar os 2 goles do Baio, diante dun Camariñas que quería pero non podía. Nos últimos 15 minutos finales, o equipo de Manolín achuchou moito e acortaría distancias, Mané lograba o tanto que deixaría o marcador final nun 1-2. Demostroulle o Baio de Tono do Atlántico ao Camariñas de Manolín que non vai ser un camiño de rosas esta liga e que haberá que pelexar moito para tratar de estar nos postes de arriba debido a igualdade que hai na liga.\nBUÑO 1-0 PORTEÑO\nDolorosa a derrota do Porteño na súa visita a Buño posto que ademais de non sumar ningún punto, esta trouxo consigo daños colaterales. A directiva do Porteño decidiu destituir ao seu adestrador Litos por motivo dos malos resultados acadados ata o momento. Farase cargo da dirección do equipo Baña, actual secretario do clube ata que se contrate un novo adestrador que será pronto. Desexámoslle o mellor para Litos e moita sorte para o novo inquilino do banquillo do Porteño e esperemos que éste sexa un revulsivo para que o equipo da Ponte do Porto empece a escalar postas na táboa clasificatoria.\nXAVIÑA 0-1 CABANA\nResístese o primer punto ao cadro que dirixe Iago e que preside Isaac. Merecía o empate o Xaviña nun encontro no que non houbo ocasións de gol, e tan só un disparo lonxano que non puido atallar o meta local, converteuse no único gol do partido. Temos que lamentar a lesión do porteiro do Xaviña Juan que tivo que abandonar o campo en ambulancia debido (faltaba por confirmar) a algunha rotura das costillas despois dun encontronazo fortuito. Desexámoslle unha pronta recuperación e esperamos voltalo a ver nos terreos de xogo moi pronto.\nVai a máis este Xaviña que de seguir así pronto estreará o seu casilleiro de puntos.\nÄnimo aos homes de Iago.\nXUVENILES: PONTECESO 4-4 CAMARIÑAS\nPartido xogado de poder a poder por parte dos rapaces do Camariñas que empataron un encontro que non tivo un claro dominador. Esperemos que este empate sexa o comenzo dunha boa racha de resultados para o equipo camariñán.\nVETERANOS: NANTÓN 4-2 CAMARIÑAS\nPrimeira derrota dos homes de Gonzalo diante dun rival difícil como é o Nantón. Notáronse as baixas do cadro camariñán e seguro que esta derrota non vai afectar aos homes de Gonzalo que teñen unha nova oportunidade de sumar 3 puntos o vindeiro domingo no Hermanas Patiño.\n+2 # RE: A xornada de Juanillo 26-9-2010 — jose de marta 30/09/2010 16:29\nEres solo roncero,fas unhas cronicas demasiado jajajajaja.\nObradoiro Teatral en Camariñas\nMundial Sudafrica 2010: Festexos na Ponte do Porto


Colegas das palabras: O cidadán do mes\nO cidadán do mes: O punto de partida de O cidadán do mes é o electrizante encontro entre o detective Horacio Dopico e Sonia Bouzas, unha escultural e voluptuosa muller que busca o seu marido, un vixilante nocturno desaparecido misteriosamente.\nO Cidadán Do Mes trátase dunha novela policíaca na que se narra todo o traballo que leva a cabo o detective Horacio Dopico para dar co paradoiro do home de Sonia Bouzas.\nA novela engancha e entretén ao lector dende a primeira páxina debido ao seu carácter misterioso. Segundo transcorren os capítulos que a forman, o lector cambia varias veces a súa perspectiva con respecto aos personaxes.\nPara quen lle gusten as novelas policíacas, moi bo exemplar.\nMartín Lopes dixo...\nA historia conta cómo Horacio Dopico, que é contratado por Sonia Bouzas, a cal, ten o seu marido Gonzalo Casasnovas desaparecido misteriosamente con outra muller.\nMáis tarde descobrense temas relacionados con drogas, asasinatos e outras relacións de amor.\nO espazo no que acontece a historia é Ourense, rondando o ano 2000.\nO que máis me gustou desta novela foi a trama da historia e a forma en que a conta.\nÉ unha das novelas que máis me gustou en galego e recomendaríalla a calquera persoa dende os 15 anos.


“Abran a fronteira, poñan controis en todos os pasos e deixen pasar ás persoas traballadoras” - VigoÉ\nAlcaldes e alcaldesas da ‘raia’ concentráronse na ponte vella de Tui para criticar que os gobernos de Madrid e Lisboa “cometan outra vez o mesmo erro” e “castiguen” ao persoal transfronteirizo\nProtesta desenvolvida este xoves en Tui. / Foto: Deputación de Pontevedra\nAlcaldes, alcaldesas e presidentes de cámara do territorio transfronteirizo do río Miño concentráronse este xoves na ponte vella de Tui para protestar polo peche de ‘raia’ con Portugal e reclamar que se abran todos os pasos existentes, sempre cos controis sanitarios necesarios, para facilitar a circulación das e dos traballadores. Coas letras de SOS manifestaron a súa indignación e cualificaron de “escándalo” que tras o acontecido na primeira vaga da pandemia se volva cometer o mesmo erro de habilitar un só paso “castigando” ao persoal laboral –o único que pode cruzar a raia- a dar rodeos quilométricos.\nO vicedirector do AECT Rio Miño, Uxío Benítez, explicou que a reivindicación de rexedores “é unha reivindicación xusta, e por iso estamos aquí mobilizados e nos seguiremos a mobilizar o que faga falta para que entendan que esta é unha fronteira que afecta a moita xente”, polo que pediu aos gobernos centrais que fagan o mesmo que fixeron na primeira vaga da pandemia, cando despois de tres mobilizacións de alcaldes e alcaldesas nas pontes do Miño se abriron todos os pasos na ‘raia’. “Esperemos que non teñamos que facer outras tres mobilizacións, e que con este chamamento público que facemos a Madrid e Lisboa poidan entender o que pasa nesta fronteira e abrir o resto dos pasos fronteirizos”, insistiu.\nComo consecuencia práctica, subliñou o nacionalista, as persoas cidadás traballadoras transfronteirizas deben percorrer distancias quilométricas e dar rodeos “ para ir facer o único que agora se pode ir facer, que é ir aos postos de traballo”. “Tal como está a situación económica agora mesmo, que os estados decidan por non poñer gardas, por economizar ese gas, trasladar ese gasto ás e aos traballadores parécenos un escándalo”, finalizou.\nPola súa parte, o director do AECT e presidente de Vila Nova de Cerveira, Fernando Nogueira, pediu aos gobernos centrais que “deixen de castigar aos traballadores”, insistindo en que os agrupamentos e filas de vehículos en quilómetros de espera “poder eventualmente potenciar os contaxios”.\nO alcalde de Tui, Enrique Cabaleiro, apelou tamén á sensibilidade estatal para mudar de xeito radical a súa política de peche de fronteiras, que non atende á realidade do territorio miñoto, segundo o seu punto de vista, “por ver os problemas dende a centralidade sen ser conscientes das peculiaridades de cada territorio”.\nO presidente de Valença, Manuel Lopes, subliñou así mesmo que o peche das fronteiras foi nada máis que unha medida “simbólica”, xa que agora pasan pola fronteira exactamente o mesmo número de persoas de aquelas que xa pasaban antes: traballadores debidamente acreditados e o transporte de mercadorías. “Estes acaban por facer milleiros de quilómetros de máis a fin de mes e gastan o soldo nos depósitos de gasolina. Case non compensa vir traballar a ambos lados. Ao final o rendemento queda no combustible e nas horas de traslado. O peche dos pasos é unha medida que se está a probar errada”, dixo.\nO Agrupamento Europeo de Cooperación Territorial Rio Miño comprende 400.000 habitantes de 26 municipios, 16 galegos do sur da provincia de Pontevedra e 10 da rexión do Alto Minho no norte de Portugal, tendo contabilizados uns 6.000 traballadores e traballadoras transfronteirizos. Na protesta de hoxe (aprobada por unanimidade en asemblea o pasado luns) participaron os mandatarios con dispoñibilidade e non confinados: seis presidentes de cámara portugueses e outros nove alcaldes e alcaldesas da parte pontevedresa.\nColas kilométricas en la A55 por el cierre de la frontera con Portugal\nUnha demostración do peche férreo da fronteira entre ambas partes produciuse no inicio da protesta. O acto comezou ás 10.00 horas cando as e os rexedores de ambas partes saíron camiñando dos respectivos extremos da ponte vella sobre o Miño coa intención de reunirse simbolicamente no medio da infraestrutura para representar a necesidade de unión de ambas partes da fronteira.\nCon todo, o encontro non foi posible. As forzas do orde impediron a escenificación e, a pesares de que se explicou que se trataba dun acto simbólico, obrigaron a manter unha separación duns 20 metros entre os mandatarios galegos e os portugueses facendo imposible a fotografía conxunta.\nFinalmente, para salvar o pequeno treito que os separaba, os representantes portugueses volveron cara territorio luso, colleron os seus coches, pasaron oficialmente polo control de fronteira na ponte da autopista (a un quilómetro), cruzaron a Galicia e seguiron cara ao extremo da ponte vella en Tui. Unha vez alí, todos os alcaldes, alcaldesas e presidentes dun lado e outro do Miño realizaron a fotografía conxunta para reclamar a unión do territorio.


Herzog - Cine y Filosofía\nAbanderado xunto a Fassbinder do novo cinema alemán, Herzog replantexa cuestións básicas na forma de rodar os filmes. Autodidacta e cun estilo moi singular, traballa un cinema moi narrativo, moi descriptivo, que se achega constantemente ao documental. El mesmo afirma esta indiscernibilidade entre ficción e realidade. Os seus filmes contan historias de homes que pasan a ocupar un lugar de antiheroes. Porque sucumben ante a situación á que se enfrontan; porque a situación, a sociedade, a vida, o mundo... pode máis que eles. Deconstrúe así a grande narrativa do cinema clásico.\nAs historias valen por si mesmas, sen necesidade de engadirlle efectos especiais, nin ornamentalas. Se achega así ao cinema-verdade que eleva o documental a ficción. Tamén esta sobriedade a recollerán escolas modernas como o Dogma de Lars Von Trier.\nO enigma de Kaspar Hauser biografía do rapaz aparecido en Nuremberg que tiña medrado nun sótano sen saber falar, andar, etc. Proceso de socialización máis tamén: as dificultades que isto conleva e o muro que supón a sociedade e mundo para este personaxe que esmorece no seu propósito.\nNosferatu, O vampiro O filme discorre con gran sobriedade respecto ao orixinal de Murnau. Nesta adaptación do clásico do expresionismo Herzog fai unha lectura moderna do mesmo, na que os efectos e as tensións tráxicas tenden a suprimirse e nos achegamos moito máis ao personaxe de Nosferatu; a súa cotidianidade, ao seu sofrimento, a súa realidade. Aquí o paso é ao contrario: é a ficción a que resulta ser máis real e cotiá do que parece. Por momentos o filme consigue unha grandiosa e sosegada imaxe-tempo precisamente pola contención do tráxico, dos efectos, e da grandilocuencia da historia que Herzog desencarna constantemente filmando sempre como un pouco máis preto, un pouco máis veraz, un pouco máis sobrio do que quizais se podería.\nObtenido de «http://cinema.herm3tica.tv/index.php?title=Herzog&oldid=78»


Aprobación inicial do PXOM de Val do Dubra - Noticias de Galicia\nAprobación inicial do PXOM de Val do Dubra\nFaise público que no Diario Oficial de Galicia, núm.29,de data 11/02/2013, aparece publicado o anuncio de exposición pública da aprobación inicial do PXOM deste Concello. O período de información pública rematará transcorridos os dous meses desde o seguinte ao da publicación do anuncio no Diario Oficial de Galicia.\nDurante este prazo todas as persoas interesadas poderán facer uso do seu dereito a consultar os documentos na páxina web do Concello: www.valdodubra.es así como na oficina situada no segundo andar da Casa da Cultura do Concello de Val do Dubra os luns, martes, mércores e venres de 11.00 a 14.00 h. Os xoves en horario de 10.00 a 13.30 h.o equipo redactor acudirá á dita oficina para informar e asesorar aos veciños na presentación de alegacións.\nAs persoas interesadas en ser recibidas polo equipo redactor deberán pedir cita previa no teléfono do Concello, o 981889000.\n26 de febreiro de 2013 | 19:36\t• Sen comentarios


Cal é GayiPhoneGames?\nGayiPhoneGames é un dos maiores libre para xogar porno xogos de volta con un dos mellores xogos comunidades para arrincar! Cada día, miles de persoas veñen para GayiPhoneGames para explorar a nosa varios escenarios, personalizar o seu sexo personaxes e tentar completar todos os nosos gratis sexy misións.\nEu teño que pagar para xogar GayiPhoneGames?\nGayiPhoneGames é libre para xogar e sempre será. O noso equipo ten empenhada en garantir que a nosa título é totalmente temático en torno a un modelo freemium, pero con todas as compras ser totalmente opcional. Así, en suma, non precisa mercar calquera cousa, pero pode apoio nós, se quere.\nEstamos obrigados por varias xogo licenzas organismos de todo o mundo para só dar o noso xogo para as persoas que son máis de 18 anos de idade. Para combater a menores de idade individuos tentando acceso GayiPhoneGames, podemos usar unha única tarxeta de crédito sistema de autenticación para comprobar a idade de todos os xogadores.\nExisten xogadores reais dentro GayiPhoneGames?\nPodes xogar GayiPhoneGames en ambos un multiplayer e único xogador formato! A maioría dos nosos atención foi dada para o único xogador experiencia, pero estamos a planear lanzar unha morea de novos recursos e ferramentas para mellorar multiplayer xogo en futuro non moi afastado – sexa nós prestamos moita atención!\nSi. Así como soporte para iOS e Mac, GayiPhoneGames tamén ten a capacidade para persoas en dispositivos Android para xogar. Entón, mentres ten acceso para Chrome, Safari ou Firefox, vai non teñen problemas de carga ata GayiPhoneGames usando todo o dispositivo que así o desexen. É fantástico cousas – que realmente é!\nComo mencionado arriba, GayiPhoneGames actualmente permite que calquera persoa para conectar para o xogo, se eles teñen Firefox, Safari ou Chrome en calquera dispositivo.\nSi. Conexión a GayiPhoneGames é ofrecido vía HTTPS. Nós tamén só manter o seu enderezo de correo-e, nome de usuario e contrasinal hash no rexistro – que é iso.\nEu teño que facer para instalar nada para xogar GayiPhoneGames?\nNon. Mentres ten unha Firefox, Safari ou navegador Chrome, vai ser capaz de xogar GayiPhoneGames sen baixar nada para o seu dispositivo.


Xunta e Inspección de Taballo reforzarán os seus controis en 2015 – Galicia 24 Horas\nXunta e Inspección de Taballo reforzarán os seus controis en 2015\nBy Redacción on 14 diciembre, 2014 Comentarios desactivados en Xunta e Inspección de Taballo reforzarán os seus controis en 2015\nA Xunta e a Inspección de Traballo, dependente do Estado, reforzarán os seus controis de cara ao próximo ano co fin de seguir avanzando “na protección dos cidadáns e daqueles que cumpren coa legalidade”. Para conseguilo, veñen de programar máis de 37.000 actuacións de cara ao próximo ano, un 0,5% máis que en 2014.\nAsí se acordou na reunión da Comisión de coordinación entre ambas administracións, un encontro que foi presidido pola conselleira de Traballo e Benestar, Beatriz Mato, e que ten como obxectivo reforzar a coordinación e colaboración nas medidas a implementar nos próximos meses.\nSegundo explicou Mato, o obxectivo que inspira todas e cada unha das medidas é a “protección” de traballadores e empresarios, xa que considerou que esta é “unha materia moi sensible que afecta ao benestar dos cidadáns”.\nEn concreto, en 2015 están previstas 37.547 ordes de servizo, que se articularán ao redor de catro áreas: a prevención de riscos laborais, o emprego e as relacións laborais, a seguridade social, e a economía irregular.\nNo primeiro dos eixos, destinado a garantir a seguridade e saúde no traballo, están programadas 4.600 ordes de servizo, o 18 por cento do total. Prestarase especial atención aos sectores de alto risco, como a construción ou a pesca.\nA segunda das áreas céntrase no emprego e as relacións laborais. Actualmente, está en marcha un Plan para o control da correcta utilización dos contratos formativos e das prácticas non laborais en empresas, así como tamén se persegue a fraude na contratación. Para cumprir este obxectivo, fixáronse máis de 1.000 ordes de servizo, un 4,6% máis que este ano, e que supoñen un 16% do total das actuacións. Cabe destacar que estes dous primeiros eixos correspóndense coa competencia autonómica.\nA terceira liña de actuación porá o seu acento na ausencia indebida de altas na Seguridade Social, un aspecto “prioritario” xa que leva aparellada “unha inxusta e inaceptable” desprotección laboral dos traballadores, destacou Mato. Están previstas máis de 7.500 ordes de servizo, un 16% máis que en 2014. Representan o 20% das preto de 38.000 actuacións programadas.\nXa por último atópase o eixo que concentra un maior número de ordes (o 42,3%), que é o referido á loita contra a economía irregular. En concreto, inclúe máis de 13.000 actuacións, un 2,5% máis que en 2014. Neste apartado, farase fincapé no control dos contratos a tempo parcial, para evitar “contratos fraudulentos por horas a traballadores que realizan xornadas completas”.\nAdemais, e como nos anos anteriores, velarase por un “estrito control e cumprimento” das condicións recollidas nos Expedientes de Regulación de Emprego, especialmente naqueles de suspensión ou redución de xornada.\nMato recordou que Galicia conta cun Plan contra o traballo non declarado, que foi deseñado “de forma complementaria e coherente” co Plan nacional contra o emprego irregular e a fraude na seguridade social.\nNo marco deste programa, este mesmo ano deuse un “importante paso” firmando co Ministerio de Emprego e Seguridade Social un convenio co obxectivo de reforzar a coordinación.\nAo longo de 2015, está previsto desenvolver o contido deste convenio a través da creación dun grupo de traballo especializado na loita contra o traballo no declarado, entre outras medidas.\nXunta e Inspección de Taballo reforzarán os seus controis en 2015 added by Redacción on 14 diciembre, 2014


Política de privacidade - Gaener\nEn cumprimento do disposto no RGPD, informámoslle que os seus datos serán tratados nos nosos ficheiros, co obxectivo de manter e cumprir a relación coa nosa entidade, incluíndo o envío de comunicacións no marco da devandita relación.\nAsí mesmo, asignaranse os seus datos en todos aqueles casos nos que sexa necesario para o desenvolvemento, cumprimento e control da relación coa nosa entidade ou nos casos en que estea autorizado por unha norma con estatuto de lei. En cumprimento do RGPD pode exercitar os seus dereitos ante GAENER2011, S.L, con domicilio na rúa Pasteur 20, 1ª dereita (15008 – A Coruña), achegando unha fotocopia do seu DNI.\nO contido desta comunicación, así como o de toda a documentación anexa, está suxeito ó deber de segredo e está dirixido só ó seu destinatario. No caso de que non fose o destinatario, pedímoslle que o indique e non comunique o seu contido a terceiros, procedendo á súa destrución.\nO prestador do servizo da sociedade da información debe ter en conta que, ademais da información proporcionada ós destinatarios do servizo a través da súa “Política de Privacidade”, debe ter textos legais adicionais relacionados con outras normas de obrigado cumprimento, sen limitación nin exclusión, as condicións xerais da contratación, propiedade intelectual e industrial, condicións de uso do sitio web e responsabilidades a este respecto, ou o que a Lei 34/2002, do 11 de xullo, de servizos da sociedade da información e do comercio electrónico pode establecer noutros preceptos fóra do seu Artigo 10 ou incluso completar a información que, en relación a isto, fose necesaria.


Encontramos 13 libros\nUn ratiño entrañable vai á Lúa. E pronto saberemos que a Lúa non é de queixo fresco, pero si moi tenra.\nPoema canción para ser lido e recitado musicalmente. Unha entrañable paxariña de papel disponse a preparar a mesa para xantar con...\n36 Páx. 20 x 23 cm.\nA historia do entrañable elefante multicolor é un clásico inspirado na obra de Paul Klee que aplaude a diversidade e as diferenzas, que promove a solidariedade e o respecto, a amizade e a aceptación. No ano do seu 30º aniversario, o 26 de maio celebrarase o o Día Mundial de Elmer.\nOutra volta sobre un clásico entrañable da Literatura Infantil e Xuvenil galega, con poemas -musicados, algúns deles- que evocan os campos, o bulir da fauna dos bosques e dos ríos, e a vida cotiá da infancia no medio rural.\nO primeiro título dunha serie protagonizada por unha entrañable familia de osos. Relatos breves que nos atraparán pola súa tenrura e cercanía, ilustrados coa mestría de Sendak, ao xeito dos antigos gravados.\nEu curareite, dixo oso pequeno\n48 Páx. 15 x 21,5 cm.\nCando tigre pequeno enferma, oso pequeno preocúpase de coidalo e todos os veciños do bosque o acompañan no seu traslado ao hospital de animais. A auténtica amizade, máis aínda nos momentos difíciles, é o cerne deste relato entrañable e propenso ao sorriso.\nQue bonito é Panamá!\nO pequeno oso e o pequeno tigre son a esencia da amizade e a súa viaxe na procura do lugar ideal representa a madurez e a aventura cotiá. Un clásico entrañable que desprende humor, optimismo e inocencia.